શિક્ષક રશ્મિકાંત કોઈ વખત મૂડમાં હોય તો શિક્ષણ સાથે સુંદર અવાજમાં શિવાજીને નીંદરું ન આવે, માતા જીજાભાઈ પારણું ઝુલાવે. બાળકો ચકિત થઈ જાય. પછી શિવાજીનો ઇતિહાસ સમજાવે. વળી પાછું લહેકામાં ગાય જાગને જાદવા, કૃષ્ણ ગોવાળિયા તુજ વિના ઘેનમાં કોણ જાશે… વાહ રશ્મિકાંતભાઈ બાળકોને ભણાવવા આવતાં પહેલાં પોતે ભણીને આવે. શિક્ષણજગત કેટલું વિશાળ છે? કોઈ-કોઈ વખત આચાર્ય પાઠકસાહેબ પિરિયડ લેવા આવે. દરેક દીકરી પર વારાફરતી નજર ફેરવે. કોણ જાણે, શું શોધતા હશે. પિરિયડ પૂરો થતાં પાછા ચેમ્બરમાં જાય અને ધ્રુસકે ધ્રુસકે રડી પડે. આવો શિક્ષિત માણસ કેમ રડતો હશે? એ પણ રહસ્ય.